*****

ΚΑΝΟΝΙΣΜΟΣ (ΕΟΚ) αριθ. 3918/89 ΤΗΣ ΕΠΙΤΡΟΠΗΣ

της 20ής Δεκεμβρίου 1989

που καθορίζει τις λεπτομέρειες εφαρμογής της ποσόστωσης που εφαρμόζεται κατά την εισαγωγή στην Πορτογαλία ζωντανών χοιροειδών προελεύσεως Κοινότητας, με τη σύνθεσή της στις 31 Δεκεμβρίου 1985

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό (ΕΟΚ) αριθ. 495/86 του Συμβουλίου της 25ης Φεβρουαρίου 1986 που καθορίζει, για το έτος 1986, τις αρχικές ποσοστώσεις που εφαρμόζονται στην Πορτογαλία για ορισμένα προϊόντα του τομέα του χοιρείου κρέατος προελεύσεως της Κοινότητας, με τη σύνθεσή της στις 31 Δεκεμβρίου 1985 (1), όπως τροποποιήθηκε από τον κανονισμό (ΕΟΚ) αριθ. 3720/87 (2), και ιδίως το άρθρο 2,

Εκτιμώντας:

ότι πρέπει να προσδιοριστούν οι λεπτομέρειες εφαρμογής της ποσόστωσης που έχει καθοριστεί από το Συμβούλιο βάσει του άρθρου 269 της πράξης προσχώρησης·

ότι, για να διασφαλιστεί η ορθή διαχείριση της ποσόστωσης όπως έχει καθοριστεί, πρέπει η αίτηση άδειας εισαγωγής να συνοδεύεται από τη σύσταση εγγύησης· ότι πρέπει επίσης να προβλεφθεί κλιμάκωση της ποσόστωσης κατά τη διάρκεια του έτους·

ότι πρέπει να προβλεφθεί η ανακοίνωση στην Επιτροπή, εκ μέρους της Πορτογαλίας πληροφοριών σχετικά με την εφαρμογή της ποσόστωσης·

ότι ο παρών κανονισμός αντικαθιστά τον κανονισμό (ΕΟΚ) αριθ. 3919/88 (3) ότι, επομένως, πρέπει να καταργηθεί ο εν λόγω κανονισμός·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τις λεπτομέρειες εφαρμογής του κανονισμού (ΕΟΚ) αριθ. 495/86.

Άρθρο 2

1. Οι πορτογαλικές αρχές χορηγούν τις άδειες εισαγωγής κατά τρόπο ώστε να διασφαλίζεται η δίκαιη κατανομή των διαθέσιμων ποσοτήτων μεταξύ των αιτούντων.

Η ποσόστωση κλιμακώνεται κατά τη διάρκεια του έτους ως εξής:

- 25 % κατά την περίοδο από 1ης Ιανουαρίου μέχρι 31 Μαρτίου 1990,

- 25 % κατά την περίοδο από 1ης Απριλίου μέχρι 30 Ιουνίου 1990,

- 25 % κατά την περίοδο από 1ης Ιουλίου μέχρι 30 Σεπτεμβρίου 1990,

- 25 % κατά την περίοδο από 1ης Οκτωβρίου μέχρι 31 Δεκεμβρίου 1990.

2. Οι αιτήσεις για άδεια εισαγωγής συνοδεύονται από τη σύσταση εγγύησης, που αποδεσμεύεται, σύμφωνα με τους όρους που καθορίζονται από τις πορτογαλικές αρχές, αμέσως μετά την πραγματοποίηση των εισαγωγών.

Άρθρο 3

Οι πορτογαλικές αρχές ανακοινώνουν στην Επιτροπή τα μέτρα που λαμβάνουν για την εφαρμογή του άρθρου 2.

Διαβιβάζουν, το αργότερο στις 15 κάθε μήνα, τις ακόλουθες πληροφορίες όσον αφορά τον προηγούμενο μήνα:

- τις ποσότητες για τις οποίες έχουν χορηγηθεί άδειες εισαγωγής, κατανεμημένες ανά χώρα προέλευσης,

- τις ποσότητες που έχουν εισαχθεί, κατανεμημένες ανά χώρα προέλευσης.

Άρθρο 4

Ο κανονισμός (ΕΟΚ) αριθ. 3919/88 καταργείται.

Άρθρο 5

Ο παρών κανονισμός αρχίζει να ισχύει την 1η Ιανουαρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Δεκεμβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 54 της 1. 3. 1986, σ. 34.

(2) ΕΕ αριθ. L 349 της 12. 12. 1987, σ. 31.

(3) ΕΕ αριθ. L 347 της 16. 12. 1988, σ. 62.